Oikeusministeriö	23.5.2005	
Lainvalmisteluosasto	
	
PL 25	
00023 VALTIONEUVOSTO	

	
Lausuntopyyntönne 2.5.2005, OM015:00/2004

RYHMÄKANNETTA KOSKEVA TYÖRYHMÄMIETINTÖ (2005:3)

Oikeusministeriö on pyytänyt Helsingin Pörssi Oy:ltä (jäljempänä "Pörssi") lausuntoa ryhmäkannetta koskevan työryhmämietinnön johdosta. Pörssi lausuu asiassa kunnioittavasti seuraavaa:

1. Yleistä

Työryhmän pyrkimyksenä on ollut selvittää, onko Suomessa tapahtunut 1990-luvun lainsäädäntöhankkeiden valmistumisen jälkeen lainsäädännöllisiä tai muita muutoksia, jotka voisivat johtaa asiassa aiemmin esitettyjen argumenttien valossa uusiin johtopäätöksiin. Katsomme, että mietinnössä ei ole esitetty sellaisia merkittäviä muutoksia, joiden perusteella tilanteen uudelleenarvioiminen olisi osoitettu tarpeelliseksi. Ryhmäkanteen sijasta pidämme parempana vaihtoehtona mietinnössä tarkoitettujen vaihtoehtoisten menettelytapojen ja riidanratkaisuelinten toiminnan kehittämistä.

2. Sijoittajansuojan alalle kuuluvien kysymysten käsittely ryhmäkanteena

Lausuntopyynnössä esitettyyn kysymykseen siitä, tulisiko asian jatkovalmistelu rajoittaa muun ohella sijoittajansuojaa koskeviin kysymyksiin Pörssi toteaa, että työryhmämietinnössä ei ole mitenkään erityisesti käsitelty ryhmäkanteen soveltumista sijoittajansuojaa koskeviin asioihin tai sitä, mitä vaikutuksia ryhmäkanteella voisi olla sijoittajansuojaa koskevissa kysymyksissä. Mietinnössä esitetty kansainvälinen vertailu ei myöskään tue tällaista lähestymistapaa. Yleisesti voidaan todeta, että Suomessa sijoittajansuoja on hyvällä kansainvälisellä tasolla, muun ohella lainsäädännön, viranomaisvalvonnan ja erilaisten itsesääntelyelinten toiminnan ansiosta. Mietinnössä käsitellyistä vaihtoehtoisista riidanratkaisutavoista arvopaperilautakunta käsittelee sijoittamista koskevia kysymyksiä, ja mietinnön perusteella tätä järjestelmää on pidetty toimivana. Pörssi kannattaa tällaisten vaihtoehtoisten riidanratkaisumenetelmien kehittämistä. Pörssi huomauttaa myös, että arvopaperisijoittamiseen liittyvät vahingonkorvausvastuut on tavanomaisimmin määriteltävä yksilöllisesti. Tämä johtaa siihen, että ryhmäkanne ei käytännössä soveltuisi tällaisten kysymysten käsittelyyn. 

3. Arvopaperimarkkinoilla toimivat liikkeeseenlaskijat

Käsiteltäessä ryhmäkanteen vaikutuksia yritysten vastuun kannalta mietinnössä todetaan, että ryhmäkannetta voidaan erityisesti julkisuuden avulla käyttää epäasianmukaiseen painostukseen tavalla, joka poikkeaa tavanomaisista oikeudenkäynneistä ja siten saattaa johtaa sovintojen kautta ylisuuriin korvauksiin. Ulkomaisten kokemusten perusteella on havaittu, että ryhmäkanteiden ajamiseen liittyy olennaisena osana myös julkisuushakuisuus. 
Mietinnössä käsitellään myös ns. "deep pocket" –ajattelua, jossa korvausvaatimukset kohdennetaan erityisesti maksukykyisiksi tiedetyille yhtiöille.  Nämä epäkohdat kärjistyvät helposti pörssilistatuissa yhtiöissä, joilla on – osakemarkkinoiden ja sijoittajien intressissä - laaja tiedonantovelvollisuus, ja joiden toimintaan liittyy merkittävä julkisuus. Pörssi katsookin, että mahdollisuus ryhmäkanteen käyttämiseen painostuskeinona olisi erityisesti listayhtiölle merkittävä riski, kun yhtiö pyrkisi välttämään negatiivista julkisuutta myös sijoittajien kannalta, yleisen imagonsa suojelemisen ohella. 

Erikseen on syytä todeta, että Suomen arvopaperimarkkinoiden yleisen kilpailukyvyn kannalta on tärkeää, että markkinoille ei synny sellaisia rakenteita, jotka lisäävät kustannuksia ja poikkeavat yleisesti vallitsevista eurooppalaisista käytännöistä. Suomen arvopaperimarkkinoille saattaisi aiheutua yleisemmin haittaa, mikäli sijoittajat ryhmäkanteen negatiivisten vaikutusten vuoksi katsoisivat yleisesti suomalaisiin arvopapereihin liittyvän riskipreemion kasvavan. Tämä voisi lisätä yritysten kustannuksia hankittaessa rahoitusta pääomamarkkinoilta. Mietinnössä todetuin tavoin on mahdollista, että ulkomaiset sijoittajat tulisivat arvioimaan suomalaista ryhmäkannemenettelyä yleisten kansainvälisten kriittisten kokemusten valossa, tuntematta tarkemmin esimerkiksi suomalaisen ja yhdysvaltalaisen järjestelmän mahdollisia eroja.

Kunnioittavasti

HELSINGIN PÖRSSI OY

Jouni Torasvirta
toimitusjohtaja